REGULAMENTUL (CE) NR. 923/2007 AL COMISIEI
din 1 august 2007
de modificare a Regulamentului (CE) nr. 1623/2000 în ceea ce privește unele date limită aferente distilării produselor secundare de vinificație
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 33,
întrucât:
(1)
Articolele 45, 59 și 61 din Regulamentul (CE) nr. 1623/2000 al Comisiei din 25 iulie 2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole, în ceea ce privește mecanismele pieței (2) stabilesc anumite date aferente distilării produselor secundare de vinificație. Având în vedere faptul ca în unele state membre există puține distilerii, aceste state membre pot întâmpina dificultăți materiale în finalizarea acestui proces de distilare la termenele prevăzute. Prin urmare, este necesar ca datele respective să fie amânate.
(2)
Data limită prevăzută în legislația existentă pentru livrarea acestor produse secundare în distilerii fiind 15 iulie din anul de piață în curs, este necesar ca prezentul regulament să fie aplicat începând cu 15 iulie 2007.
(3)
Măsurile prevăzute în prezentul regulament sunt conforme cu avizul Comitetului de gestionare a vinurilor,
ADOPTĂ PREZENTUL REGULAMENT:
Articolul 1
Regulamentul (CE) nr. 1623/2000 se modifică după cum urmează:
1.
La articolul 45 alineatul (1), al patrulea paragraf se înlocuiește cu următorul text:
„Prin derogare de la dispozițiile primului paragraf, pentru anii de recoltă 2004-2005, 2005-2006 și 2006-2007, data prevăzută la primul paragraf se prelungește pâna la 31 august din anul de recoltă următor.”
2.
La articolul 59, al treilea paragraf se înlocuiește cu următorul text:
„Prin derogare de la dispozițiile primului paragraf, pentru anii de recoltă 2004-2005, 2005-2006 și 2006-2007, data prevăzută la primul paragraf se pelungește până la 15 septembrie din anul de recoltă următor.”
3.
La articolul 61 alineatul (3), al doilea paragraf se înlocuiește cu următorul text:
„Totuși, pentru anii de recoltă 2004-2005, 2005-2006 și 2006-2007, data prevăzută la primul paragraf se prelungește până la 15 septembrie din anul de recoltă următor.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică de la 15 iulie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 august 2007.